b'\n_START_ARTICLE_\nMontargis\n_START_SECTION_\nGeografija\n_START_PARAGRAPH_\nKraj le\xc5\xbei v osrednji francoski pokrajini G\xc3\xa2tinais ob reki Loing in njenih pritokih Puiseaux in Vernisson ter kanalu Canal de Briare, 70\xc2\xa0km vzhodno od Orl\xc3\xa9ansa. Zaradi \xc5\xa1tevilnih vodnih poti in mostov se pogosto imenuje tudi Benetke G\xc3\xa2tinaisa.\n_START_SECTION_\nAdministracija\n_START_PARAGRAPH_\nMontargis je sede\xc5\xbe istoimenskega kantona, v katerega je vklju\xc4\x8dena njegova ob\xc4\x8dina._NEWLINE_Naselje je prav tako sede\xc5\xbe okro\xc5\xbeja, v katerem se nahajajo kantoni Amilly, Bellegarde, Briare, Ch\xc3\xa2lette-sur-Loing, Ch\xc3\xa2teau-Renard, Ch\xc3\xa2tillon-Coligny, Ch\xc3\xa2tillon-sur-Loire, Courtenay, Ferri\xc3\xa8res-en-G\xc3\xa2tinais, Gien, Lorris in Montargis s 158.426 prebivalci.\n_START_SECTION_\nZgodovina\n_START_PARAGRAPH_\nKraj je verjetno dobil ime po Moritasu, ki ga omenja Cezar v svojih Galskih vojnah, vsekakor pa izvira \xc5\xa1e iz anti\xc4\x8dnih \xc4\x8dasov. V okolici kraja so bili najdeni \xc5\xa1tevilni galo-romanski izdelki, ki se sedaj nahajajo v krajevnem muzeju._NEWLINE_Kasneje v 5. in 6. stoletju je bil Montargis mo\xc4\x8dno opori\xc5\xa1\xc4\x8de frankovskega kralja Klodvika I._NEWLINE_V srednjem veku je bil kraj pod Courtenayi, ki so dali na hribu nad njim zgraditi grad. Leta 1188 je bil predan francoskim kraljem, v 14. in 15. stoletju pa je bil kraljeva rezidenca._NEWLINE_V \xc4\x8dasu stoletne vojne 1427 je bil oblegan s strani Angle\xc5\xbeev, ki pa so pri tem do\xc5\xbeiveli prvi resnej\xc5\xa1i poraz od za\xc4\x8detka vojne. Dve leti kasneje je po neuspe\xc5\xa1nem obleganju Pariza (september 1429) skozenj na poti v Gien potovala Ivana Orleanska. Po koncu vojne je francoski kralj Karel VII. nagradil kraj z razli\xc4\x8dnimi privilegiji. V letu 1490 je njegov naslednik Karel VIII. uradno razglasil kraj za Montargis Le Franc (Montargis brez davkov). Okraj\xc5\xa1ava MLF se je zna\xc5\xa1la tudi na uradnem krajevnem grbu. Ta privilegij se je obnavljal z vsakim naslednikom vse do francoske revolucije, ko je bil ukinjen.'